Deense sokkerster ontslaan na 'suksesvolle operasie' | Maroela Media
Christian Eriksen. (Foto: AFP/ RITZAU/DBU)
Christian Eriksen is uit die hospitaal ontslaan nadat hy 'n suksesvolle operasie ondergaan het.
Die 29-jarige Inter Milan-ster het Saterdag 'n hartstilstand gehad tydens sy land se Euro 2020-sokkerwedstryd teen Finland en hy het op die veld inmekaargesak.
Dokters het vroeër gesê Eriksen sal 'n hartdefibrillator-inplanting ondergaan om sy hartritme te reguleer, wat twyfel laat ontstaan het of hy weer sal kan speel.
"Die operasie het goed afgeloop, en dit gaan onder die omstandighede goed met my," het Eriksen in 'n verklaring gesê.
Eriksen kon sy spanmaats by hul oefenbasis in Helsingor, noord van die Deense hoofstad, besoek. Hy sal nou terugkeer huis toe om tyd saam met sy gesin deur te bring.
Eriksen het in die 43ste minuut van die wedstryd in Kopenhagen skielik ineengesak en bewegingloos bly lê terwyl paramedici KPR toegepas het. Hy het sowat 15 minute lank bly lê voordat hy van die veld afgedra en na 'n hospitaal geneem is.
Die wedstryd is tydelik opgeskort terwyl daar vir bevestiging gewag is oor Eriksen se toestand. Ná berigte dat hy stabiel en by sy bewussyn is, is die wedstryd later die aand hervat met 'n 1-0 oorwinning vir Finland.
Denemarke is Donderdag met 2-1 deur België verslaan in 'n wedstryd wat na tien minute onderbreek is vir 'n applous ter ondersteuning van Eriksen.
Denemarke moet Maandag in sy laaste wedstryd met Rusland afreken om 'n kans te staan om die laaste 16 te haal.
Waaghals sterf tydens wêreldrekord-oefenlopie
Video: Beer beseer vier in Japannese stad
Volgens my Europese nuusbronne het hy die hartprobleem ontwikkel na die Covid entstof toediening. Nogal 'n algemene verskynsel daar.